b'\n_START_ARTICLE_\nSahalin\n_START_SECTION_\nGeografija\n_START_PARAGRAPH_\nSahalin se nahaja ob robu Ohotskega morja na skrajnem vzhodu Azije, od celine ga na najbli\xc5\xbejem delu lo\xc4\x8duje 8 km \xc5\xa1irok Tatarski preliv, 42 km proti jugu pa le\xc5\xbei japonski otok Hokaido. Razpotegnjen je v smeri sever\xe2\x80\x93jug in meri pribli\xc5\xbeno 950 km v dol\xc5\xbeino ter na naj\xc5\xa1ir\xc5\xa1em delu 160 km v \xc5\xa1irino._NEWLINE_Severna tretjina otoka je ni\xc5\xbeinska, preostanek pa predstavljajo sicer dokaj nizka, a zaradi razbrazdanosti te\xc5\xbeko prehodna gorovja. V smeri sever\xe2\x80\x93jug poteka razkolna dolina, ki jo obdajata vzhodno in zahodno gorovje, pri \xc4\x8demer je slednje geolo\xc5\xa1ko mnogo starej\xc5\xa1e. Celotno obmo\xc4\x8dje je tektonsko aktivno, z rednimi mo\xc4\x8dnimi potresi._NEWLINE_Obmo\xc4\x8dje ima zaradi oceanskih tokov hladno monsunsko podnebje in kljub legi na zgolj pribli\xc5\xbeno 50\xc2\xb0 severne zemljepisne \xc5\xa1irine (primerljivo s Slovenijo) najvi\xc5\xa1ja temperatura tudi poleti ne prese\xc5\xbee 15 \xc2\xbaC, pozimi pa lahko pade do \xe2\x80\x9320 \xc2\xbaC ali manj. Zaradi mraza in velike vla\xc5\xbenosti povr\xc5\xa1je prekrivajo tajga, mo\xc4\x8dvirja in obalna travi\xc5\xa1\xc4\x8da. Nekoliko toplej\xc5\xa1i in zato mnogo bujneje pora\xc5\xa1\xc4\x8den je le skrajni jugozahod, ki je pod vplivom toplej\xc5\xa1ega lokalnega toka.\n_START_SECTION_\nZgodovina\n_START_PARAGRAPH_\nOtok so prvi z juga naselili japonski ribi\xc4\x8di, sredi 19. stoletja pa s severa \xc5\xa1e Rusi. Leta 1875 je Rusija pridobila celoten otok v zameno za Kurilske otoke. Takrat je bil Sahalin zloglasna kazenska kolonija. Japonci so spet pridobili ju\xc5\xbeno polovico po rusko-japonski vojni (svoj del so imenovali Karafuto) in za kratek \xc4\x8das okupirali celoten otok med rusko revolucijo. Nadzor nad celotnim Sahalinom in Kurilskimi otoki je po koncu druge svetovne vojne prevzela Sovjetska zveza, japonsko prebivalstvo pa je bilo izseljeno._NEWLINE_Tudi v letih po vojni se je nadaljeval ozemeljski spor med Sovjetsko zvezo in Japonsko. Japonska se je leta 1951 odrekla ozemeljskim zahtevam na Sahalinu, \xc5\xa1e vedno pa je sporno lastni\xc5\xa1tvo Kurilskih otokov.'